CELEX: 32016D0884
Language: ro
Date: 2016-06-01 00:00:00
Title: Decizia de punere în aplicare (UE) 2016/884 a Comisiei din 1 iunie 2016 de modificare a Deciziei de punere în aplicare 2014/88/UE de suspendare temporară a importurilor din Bangladesh de produse alimentare care conțin sau constau în frunze de betel („Piper Betle”), în ceea ce privește perioada sa de aplicare [notificată cu numărul C(2016) 3181] (Text cu relevanță pentru SEE)

3.6.2016   
            
            
               RO
            
            
               Jurnalul Oficial al Uniunii Europene
            
            
               L 146/29
            
         DECIZIA DE PUNERE ÎN APLICARE (UE) 2016/884 A COMISIEI
   din 1 iunie 2016
   de modificare a Deciziei de punere în aplicare 2014/88/UE de suspendare temporară a importurilor din Bangladesh de produse alimentare care conțin sau constau în frunze de betel („Piper Betle”), în ceea ce privește perioada sa de aplicare
   
      
         [notificată cu numărul C(2016) 3181]
      
   
   (Text cu relevanță pentru SEE)
   COMISIA EUROPEANĂ,
   având în vedere Tratatul privind funcționarea Uniunii Europene,
   având în vedere Regulamentul (CE) nr. 178/2002 al Parlamentului European și al Consiliului din 28 ianuarie 2002 de stabilire a principiilor și a cerințelor generale ale legislației alimentare, de instituire a Autorității Europene pentru Siguranța Alimentară și de stabilire a procedurilor în domeniul siguranței produselor alimentare (1), în special articolul 53 alineatul (1) litera (b) punctul (i),
   întrucât:
   
               (1)
            
            
               Regulamentul (CE) nr. 178/2002 stabilește principiile generale care reglementează produsele alimentare în general și siguranța acestora în special, la nivelul Uniunii și la nivel național. Acesta prevede măsuri de urgență care trebuie luate de Comisie în cazul în care există dovezi că produsele alimentare importate dintr-o țară terță sunt susceptibile de a constitui un risc grav pentru sănătatea umană.
            
         
               (2)
            
            
               Decizia de punere în aplicare 2014/88/UE (2) a interzis, până la 31 iulie 2014, importul în Uniune de produse alimentare care conțin sau constau în frunze de betel din Bangladesh. Decizia a fost adoptată ca urmare a unui număr mare de notificări emise către Sistemul de alertă rapidă pentru alimente și furaje (RASFF) din cauza prezenței unei game largi de tulpini de Salmonella, inclusiv de Salmonella typhimurium, descoperite în produsele alimentare care conțin sau constau în frunze de betel din Bangladesh. Tulpina de Salmonella typhimurium este al doilea cel mai raportat serotip la om și a fost descoperită cu prevalență ridicată în produsele alimentare care conțin sau constau în frunze de betel („Piper betle”, cunoscut în general sub denumirea de „frunze de paan” sau „betel quid”) din Bangladesh. Începând din 2011, Regatul Unit a raportat câteva focare de intoxicare cu Salmonella provocată de frunzele de betel.
            
         
               (3)
            
            
               Deoarece Bangladesh nu a fost în măsură să furnizeze garanții pentru siguranța importurilor de frunze de betel în Uniune și în pofida eforturilor Comisiei, deciziile de punere în aplicare 2014/510/UE (3) și (UE) 2015/1028 (4) ale Comisiei au prelungit perioada de aplicare a suspendării temporare a importurilor acestor produse prevăzute în Decizia 2014/88/UE de punere în aplicare până la 30 iunie 2015 și, respectiv, la 30 iunie 2016.
            
         
               (4)
            
            
               Planul revizuit de acțiune transmis de către Bangladesh în august 2015 este incomplet. Nu există garanții privind aplicarea efectivă și asigurarea respectării acestuia. Noile informații transmise de către Bangladesh în aprilie 2016 nu demonstrează eficiența acestui plan de acțiune. Interdicția autoimpusă privind exportul de frunze de betel introdusă de Bangladesh în mai 2013 rămâne în vigoare. Totuși, aceasta nu s-a dovedit a fi pe deplin eficace și, de la adoptarea sa, au fost raportate la RASFF 26 de cazuri de tentative de import de frunze de betel în Uniune. Prin urmare, garanțiile furnizate de Bangladesh nu sunt suficiente pentru soluționarea problemei reprezentate de riscurile grave pentru sănătatea umană. Măsurile de urgență stabilite prin Decizia de punere în aplicare 2014/88/UE ar trebui, așadar, să rămână în vigoare.
            
         
               (5)
            
            
               Prin urmare, perioada de aplicare a Deciziei de punere în aplicare 2014/88/UE ar trebui să fie prelungită din nou.
            
         
               (6)
            
            
               Măsurile prevăzute în prezenta decizie sunt conforme cu avizul Comitetului permanent pentru plante, animale, produse alimentare și hrană pentru animale,
            
         ADOPTĂ PREZENTA DECIZIE:
   Articolul 1
   Articolul 4 din Decizia de punere în aplicare 2014/88/UE se înlocuiește cu următorul text:
   
      „Articolul 4
      Prezenta decizie se aplică până la 30 iunie 2018.”
   
   Articolul 2
   Prezenta decizie se adresează statelor membre.
   
      Adoptată la Bruxelles, 1 iunie 2016.
      
         
            Pentru Comisie
         
         Vytenis ANDRIUKAITIS
         
            Membru al Comisiei
         
      
   
   
      (1)  JO L 31, 1.2.2002, p. 1.
   
      (2)  Decizia de punere în aplicare 2014/88/UE a Comisiei din 13 februarie 2014 de suspendare temporară a importurilor din Bangladesh de produse alimentare care conțin sau constau în frunze de betel („Piper betle”) (JO L 45, 15.2.2014, p. 34).
   
      (3)  Decizia de punere în aplicare 2014/510/UE a Comisiei din 29 iulie 2014 de modificare a Deciziei de punere în aplicare 2014/88/UE de suspendare temporară a importurilor din Bangladesh de produse alimentare care conțin sau constau în frunze de betel („Piper betle”), în ceea ce privește perioada sa de aplicare (JO L 228, 31.7.2014, p. 33).
   
      (4)  Decizia de punere în aplicare (UE) 2015/1028 a Comisiei din 26 iunie 2015 de modificare a Deciziei de punere în aplicare 2014/88/UE de suspendare temporară a importurilor din Bangladesh de produse alimentare care conțin sau constau în frunze de betel („Piper betle”), în ceea ce privește perioada sa de aplicare (JO L 163, 30.6.2015, p. 53).